ՀԻՄՆԱՎՈՐՈՒՄ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»                                                                         ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. Կարգավորման հարաբերություւների ներկա վիճակը և առկա խնդիրները․ 
Հայաստանի Հանրապետության կառավարության և Չինաստանի Ժողովրդական Հանրապետության կառավարության միջև 2021 թվականի նոյեմբերի 15-ին ստորագրված «Տեխնիկատնտեսական համագործակցության մասին» համաձայնագրի (այսուհետ՝ Համաձայնագիր), ինչպես նաև 2023 թվականի հունիսի 2-ին հայկական և չինական կողմերի միջև ստորագրված իրականացման պայմանագրի (այսուհետ՝ Իրականացման պայմանագիր) շրջանակներում իրականացվում է «Հայաստանի հանրային հեռուստաընկերություն» ՓԲ ընկերության (այսուհետ՝ Ընկերություն) նոր՝ 8-րդ տաղավարի (հեռուստաստուդիայի) կառուցման ծրագիրը։
Իրականացման պայմանագրի համաձայն՝ հայկական կողմը՝ ի դեմս Ընկերության, ի թիվս այլ պարտավորությունների, պատասխանատու է շինարարության իրականացման համար անհրաժեշտ ենթակառուցվածքների տրամադրման, նախապատրաստման և կառուցման, ինչպես նաև համապատասխան թույլտվությունների ձեռքբերման և անվտանգության միջոցառումների ապահովման հետ կապված ծախսերի կատարման համար։
Ծրագրի շրջանակներում նախատեսված շինարարական աշխատանքների իրականացման նպատակով մրցութային ընթացակարգերի կիրառման արդյունքում 2024 թվականի սեպտեմբերի 19-ին կապալառու ընկերության հետ կնքվել է շինարարական աշխատանքների իրականացման պայմանագիր։ Այդ մասով շինարարական աշխատանքների իրականացման թույլտվությունը Ընկերության կողմից ստացվել է 2024 թվականի հուլիսի 2-ին՝ երկու տարի ժամկետով։
Սակայն կապալառու ընկերության կողմից տեղի է ունեցել պայմանագրով սահմանված ժամկետների խախտում, որի մասով ոլորտի պատասխանատուների և շահագրգիռ կողմերի հետ քննարկումների արդյունքում որոշվել է երկարաձգել պայմանագրով սահմանված ժամկետը և մինչև տարեվերջ ավարտել շինարարական աշխատանքները` միաժամանակ պայմանագրային պարտավորությունների ոչ պատշաճ կատարման համար կիրառելով պայմանագրով ու գործող օրենսդրությամբ նախատեսված համապատասխան տույժերը:  
Վերոնշյալ հանգամանքներով պայմանավորված՝ անհրաժեշտություն է առաջացել երկարաձգելու նաև Ընկերության 8-րդ հեռուստատաղավարի սպասարկման ճանապարհների և ենթակառուցվածքների շինարարության թույլտվության գործողության ժամկետը։
Շինարարության թույլտվության սկզբնական ժամկետի ավարտից հետո Ընկերությունը ղեկավարվելով 2015 թվականի մարտի 19-ի թիվ 596-Ն Կառավարության որոշման Հավելված 1-ի թիվ 172.2 կետով և Երևան քաղաքի ավագանու 2025 թվականի դեկտեմբերի 23-ի թիվ 481-Ն որոշման 6-րդ կետով, տեղական տուրքի դրույքաչափի նկատմամբ զրոյական դրույքաչափի կիրառմամբ անվճար հիմունքով երկարաձգել է դրա գործողության ժամկետը ևս երեք ամսով, որն ավարտվել է սույն թվականի հոկտեմբերի 16-ին։ Շինարարական աշխատանքների շարունակականությունն ապահովելու նպատակով Ընկերությունը դիմել է Երևանի քաղաքապետարան՝ շինարարության թույլտվության գործողության ժամկետը կրկին  անգամ երեք ամսով երկարաձգելու խնդրանքով, ինչի շրջանակներում Ընկերությունը 2026 թվականի հոկտեմբերի 14-ին Երևանի քաղաքապետարանին վճարել է 33,600,000 (երեսուներեք միլիոն վեց հարյուր հազար) ՀՀ դրամ՝ շինարարության թույլտվության գործողության ժամկետը երկարաձգելու համար։ 
Հարկ է նշել, որ նշված ծախսը նախատեսված չի եղել Ընկերության տարեկան նախահաշվով, ինչի արդյունքում շինարարական աշխատանքների շարունակականությունն ապահովելու և ծրագրի իրականացումը չխաթարելու անհրաժեշտությամբ պայմանավորված Ընկերությունը նշված գումարը հատկացրել է տարեկան նախահաշվով սահմանված ծախսային այն հոդվածներով նախատեսված գումարներից, որոնց բացակայությունը խաթարելու է Ընկերության բնականոն գործունեությունը։
Սահմանված պայմանի համաձայն վերանայվել և նվազեցվել է հատկացվող ֆինանսավորման չափը։ Մասնավորապես, հայ-չինական նախագծի շրջանակներում շինարարական թույլտվության ժամկետի երկարաձգման վճարի հատուցման մասով փաստացի վճարվել է 33,600,000 ՀՀ դրամ: Առաջարկվել էր նշված գումարից նվազեցնել կապալառու կազմակերպության մասով հաշվարկված տույժերի գումարները, մասնավորապես՝
1. 2025-2026 թվականներին փաստացի հաշվարկված տույժեր` 5,939,435 ՀՀ դրամ,
2. 2026 թվականի ակնկալվող տույժերի կանխատեսվող գումար` 7,000,000 ՀՀ դրամ։
Արդյունքում հատուցման ենթակա գումարը կազմում է 20,660,565 ՀՀ դրամ։

1. Ակնկալվող արդյունքը․ 
Առաջարկվում է՝ ՀՀ բարձր տեխնոլոգիական արդյունաբերության և արհեստական բանականության նախարարության 2026 թվականի բյուջեով 1220 «Ռազմարդյունաբերության համալիրի զարգացում» ծրագրի 11004 «Ռազմարդյունաբերության ոլորտի մասնագիտական կադրերի ուսուցում և վերապատրաստում» միջոցառման համար հատկացված միջոցներից նվազեցնել 20,660,600.0 ՀՀ դրամ գումար հատկացնել Հանրային հեռարձակողի խորհրդին՝ «Հայաստանի հանրային հեռուստաընկերություն» ՓԲ ընկերության ) նոր՝ 8-րդ տաղավարի (հեռուստաստուդիայի)  սպասարկման ճանապարհների և ենթակառուցվածքների շինարարությունը ավարտին հասցնելու նպատակով:
1. Նախագծի մշակման գործընթացում ներգրավված ինստիտուտները և անձինք. 
Նախագիծը մշակվել է ՀՀ բարձր տեխնոլոգիական արդյունաբերության և արհեստական բանականության նախարարության կողմից:
1. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները.
 		Նախագծի ընդունմամբ ՀՀ 2026 թվականի պետական բյուջեում լրացուցիչ ծախս չի առաջանում և հետագայում նվազեցվող ծրագրերին ավելացումներ չեն նախատեսվում:: 
1. Կապը ռազմավարական փաստաթղթերի հետ․
Ներկայացված նախագիծը բխում է ՀՀ Կառավարության 2026 թվականի օգոստոսի 20-ի N1236-Ա որոշմամբ հաստատված ՀՀ Կառավարության 2026-2031թթ. ծրագրի Բաժին 1. «Արտաքին քաղաքականություն և անվտանգություն»,  Գլուխ 1. «Արտաքին քաղաքականություն», 9-րդ «Չինաստանի հետ ռազմավարական գործընկերության խորացում» կետի դրույթներից: Այն է՝ Չինաստանի հետ ռազմավարական գործընկերության խորացում. Շարունակվելու են 2025 թվականի օգոստոսի 31-ին Հայաստանի վարչապետի և Չինաստանի նախագահի միջև կայացած հանդիպման արդյունքում ձեռք բերված պայմանավորվածությունների հետևողական իրագործումը և աշխատանքները՝ Հայաստան-Չինաստան հարաբերությունները ռազմավարական գործընկերության մակարդակի բարձրացնելու վերաբերյալ համատեղ հայտարարության մեջ մատնանշված ոլորտներում համագործակցությունը զարգացնելու և շոշափելի արդյունքներ գրանցելու ուղղությամբ:
